

**המכללה לביטחון לאומי**

**מחזור מ"ז, 2019-2020**

**קורס גישות ואסכולות**

ד"ר דורון נבות

מטלה מסכמת

**מגיש: סא"ל עמיחי לוין, צוות 2**

**ת.ז: 015278997**

**דצמבר 2019**

לפני שנדון ביצירה עליה בחרתי לכתוב עבודה זו, נדון במונח גלובליזציה שהיה הבסיס לעונת הלימוד הראשונה במב"ל – העונה הגלובאלית. המילה גלובליזציה מורכבת מהמילה גלובוס – כדור, קרי כדור הארץ. **המונח מתאר** בפשטות תהליך של התחזקות היחידה (unit) העולמית, הגלובוס, בחברה האנושית.

**לתופעת הגלובליזציה** פנים רבות. כלכלית, מסחרית, חברתית, תרבותית, פוליטית ועוד. היא תופעה מורכבת בעלת השפעות רבות. היא תופעה קיימת ומהותית בעולם, לעניות דעתי. די אם נתבונן בכל אחד מהפנים האלו בצורה השוואתית ל"עולם הישן" ניווכח בשינוי דרמטי. בשנת 2019 יכול אדם לרכוש מוצר לא רק שמיוצר ביבשת אחרת, אלה שגם משווק רק שם. הוא יכול לעשות זאת בלחיצת כפתור מכיוון שרשתות השיווק הגדולות ביותר בעולם דוגמת Amazon משווקות את מוצריהן באינטרנט ומספקות שירות משלוחים לכל מקום בעולם.

אתרי האינטרנט זוכים לקידומת המילולית: www – World Wide Web. מחירי הובלת הסחורות בים ובאוויר הפכו לכדאיות גם עבור הצרכן הפרטי. אדם יכול לתקשר עם חברו בקצה השני של העולם באותה פשטות שבה הוא מתקשר לחברו מהעיר הסמוכה. השפעות המוזיקה, האומנות, העיתונות והספרות על בני אדם מחוץ למדינה וליבשת בהם הולחנו ונכתבו הוא מידי. שלא לדבר על האפשרות לטוס לחו"ל ולראות הופעה, הצגה או תערוכה חדשה במוזיאון במדינה אחרת. "האביב הערבי" הוא דוגמא להשפעות החברתיות והפוליטיות בין מדינות. רעיונות ותנועות פוליטיות משפיעות דרך העיתונות והמדיה החברתית על מדינות אחרות ויוצרות גלי הדף.

כל אלו ועוד מתאפשרים בזכות התפתחות בתחומי התקשורת, מחשבים ותחבורה. הוזלת מחירי התחבורה והגדלת היעילות והבטיחות של שינוע סחורות ובני אדם מאפשרת תנועה פשוטה ממרחב אחד למשנהו. היכולת לתקשר בין כל שני מקומות על פני כדור הארץ באופן יעיל וזול מייצר את החיבור בין אנשים. האינטרנט היא הפלטפורמה שמזרימה מידע בהיקף חסר תקדים בצורה מידית ללא קשר למיקום שלך על פני הגלובוס. השילוב בין שלושת גורמים אלו מאפשר לתנועה של סחורות, אנשים, ידע ורעיונות לנוע כמעט בלא מפריע לכל נקודה בכדור הארץ ובאופן מידי.

העובדה שניתן לנוע ולשנע לכל מקום בעולם עדיין לא אומרת שצריך או כדאי. נדרש מניע ומוטיבציה. הכלכלה הקפיטליסטית הייתה הראשונה ש"קפצה על המציאה". היכולת להרוויח בשוק מרוחק בשל ביקוש רב, כוח עבודה זול, קרבה למשאבים או מדיניות מיסוי מיטיבה הניעה את גלגלי השיניים בקצב מהיר. לתופעה של אינטראקציה גוברת במרחב הגלובאלי יש תופעות לוואי רבות, שלא אעמוד עליהן כאן. חלקן חיוביות וחלקן הרסניות לקהילות מסוימות. ומכאן מגיעים גם הפרשנויות השונות **למושג גלובליזציה**. אלו הרואים בה יכולת מימוש פוטנציאל כלכלי והשפעה פוליטית ורוצים בה מגדירים אותה כתנועה אנושית המקרבת בין בני אדם וקהילות ברחבי העולם שתביא בסופו של דבר לשיפור מצבה הכללי של האנושות. החסידים הגדולים שלה ישתמשו במושג "כפר גלובאלי" המתאר הרמוניה ושגשוג כלל עולמי. מנגד, אלו הרואים בה עושק ואיום יתארו את המושג באופן של ניצול קר וציני של כוחות זרים על האינטרסים הלאומיים שיגזלו את פרנסתו של העובד המקומי וישחיתו את התרבות המקומית שתומר בערכים גלובאליים תפלים. כלומר לתופעה המורכבת של גלובליזציה יש יתרונות והזדמנויות אך גם סיכונים ואיומים. המושג המבער את התופעה תלוי כמובן בנקודת המבט של המתבונן על התופעה והשפעתה עליו.

בחרתי לנתח את ספרו של נדבר איל – "המרד נגד הגלובליזציה". הספר מתאר את תופעת הגלובליזציה דרך סיפורים שונים שחווה המחבר בעבודתו כעיתונאי, אנשים רבים שפגש ושוחח איתם וכן דוגמאות היסטוריות רבות המדגימות את התופעה כדוגמת מכרה הנחושת באי בוגנוויל ומלחמות האופיום בסין.

הספר גם סוקר בהרחבה את מה שמכנה המחבר "המרד נגד הגלובליזציה" בדמות אסלם פונדמנטליסטי, תופעת הברקזיט והבחירות של 2016 בארה"ב שבהן דונלד טראמפ עלה לשלטון. הוא מתאר תופעות חברתיות משמעותיות כמו ירידה חדה בשיעור הילודה בעולם המערבי בכלל וביפן בפרט, הגירה המונית של בני אדם בכל רחבי העולם וכן תופעות אקולוגיות של זיהום והתחממות גלובאלית. הספר רווי הדוגמאות מנסה לקשור את אוסף הסיפורים לכדי תמונת מצב עדכנית על מצבו של העולם בו אנו חיים ועל השפעות הגלובליזציה על חייו של הפרט ומקומה של מדינת הלאום בעולם מורכב ורווי מתחים והשפעות מרוחקות.

בבסיס הספר המחבר מנסה לעמוד על השינויים שחלו בגלובליזציה שהייתה ההבטחה לקדמה אין סופית שאמורה הייתה לספק אושר ושגשוג בעולם, ושכעת ניצבים סימני שאלה גדולים על עתידה. המגמה ההפוכה לגלובליזציה שחלה בשנים האחרונות בדמות עליית הימין הקיצוני, משברים כלכליים ומחאות חברתיות מאיימות על מימוש אותו חלום של קדמה ושגשוג. איל מנסה לעמוד על אותם איומים ומנסה לתת מרשם בפרק האחרון לתיקון הבעיות כדי להחזיר את המערכת הגלובאלית למסילה הנכונה שתבטיח את עתידו של החלום.

בחרתי בספר זה כי הוא מציג תמונה מפוקחת ומנומקת בעשרות דוגמאות מההיסטוריה הלא רחוקה, וכן ניתוח מעניין הקושר את כל הדוגמאות יחד לכדי תמונת מצב קוהרנטית ועדכנית לתופעה משמעותית ומורכבת המשפיעה על חיינו. הבנת המציאות המורכבת הזו חיונית כדי לפעול בעולם מלא כוחות חזקים ולעיתים מנוגדים הדורשים עיצוב מושכל וזהיר כדי להבטיח את עתידנו. איל מציע פרשנות אחת, מורכבת ומעניינת להבנת המציאות הגלובלית העכשווית.

נדב איל מגדיר את הגלובליזציה באופן הבא: "**התחזקות דרמטית של קשרי גומלין בין לאומיים**". הוא אף מצטט את אחד החוקרים המרכזיים של התופעה, פרופסור דיוויד הלד, המציע הגדרה מעט יותר מרחיבה: "**הרחבה, האצה והעמקה של קשרי גומלין ויחסים חברתיים בין מדינות, תרבויות ואינדיבידואלים**".[[1]](#footnote-1)

ההמשגה שמציע איל היא המשגה ישירה המתייחסת ליסודות התופעה ומגדיר אותה בצורה מפורשת וברורה. איל מגדיר את המושג מתוך **גישה פלורליסטית** הרואה בעולם ריבוי מוקדי כוח הפועלים באופן עצמאי במרחב הציבורי, הפוליטי והכלכלי. העדות הראשונה היא אימוץ הגדרה שקובעת שהקשר גם בין מדינות, אבל גם בין אינדיבידואלים מהווה את הגלובליזציה. חשיבות האינדיבידואל במשוואה כבר מרמזת על גישה פלורליסטית.

אחת העדויות הבולטות לכך ניתנת בתיאור הכתבה "טראמפלנד". כששאל את עצמו מה צריך לקרות כדי שטראמפ ינצח ענה איל את הדבר הבא: *"הפריפריה האמריקאית במדינות הכחולות תתקומם ותעביר מדינות כחולות לטור האדום, של הרפובליקנים. הצעירים צריכים להישאר בבית באורח יחסי להצבעתם לאובמה. גברים לבנים יחתכו לטובת טראמפ, דרמטית. וחשוב מאוד: הקהילה השחורה צריכה לאבד את התלהבותה להגיע לקלפיות."* [[2]](#footnote-2) כלומר אין כאן כוח אחד ויחיד המוביל את הדברים, אלה ריבוי כוחות המצויים בקבוצות שונות באוכלוסייה, המונעים ממניעים שונים – כלכליים, פוליטיים וחברתיים.

דוגמה שניה לגישה הפלורליסטית מגיעה כאשר מתאר איל בפרק הנושא את השם 'בחירות גלובליות' את ההשפעות החיצוניות על מהלך הבחירות ב-2016 בארה"ב. הוא מראה כיצד כוחות רבים משכו בחוטים והשפיעו השפעה של ממש על ההצבעה של האמריקנים בבחירות. האקרים רוסים המונעים משיקולים פוליטיים, אתרי 'פייק ניוז' ממקדוניה המונעים מאינטרסים כלכליים, אתר ויקיליקס המונע מאג'נדה אנטי אליטיסטית ולבסוף ההחלטה של ה FBI לפתוח בחקירה על פרשת האי-מיילים של הילרי קלינטון סמוך מאוד למועד הבחירות. לא היה גורם אחד, אלה גורמים רבים בעלי אינטרסים מגוונים. איל מסכם באומרו: *"תנאי היסוד במציאות האמריקאית, לקראת הבחירות, עוצבו בידי הגלובליזציה. ההחלפה של תעשייה מסורתית בחדשנות טכנולוגית; התנוונות הערים הגדולות כמו דטריוט או פילדלפיה; אובדן מקומות העבודה ומגיפות סמים; התרחבות הסחר הבינלאומי; ערכים אוניברסליים שהחלו מאיימים על מסורות מקומיות ואמונות דתיות; היכולת של הטרור לגייס ולהפעיל חוליות הרחק ממפקדותיו."* [[3]](#footnote-3) כל גורמים אלו יחד, לדידו של איל, חברו כדי לייצר מציאות בה דונלד טראמפ, שנחשב למועמד שערורייתי, הצליח לגבור על הילרי קלינטון "כנגד כל הסיכויים". אין הסבר אחד בבסיס העניין, אלה ריבוי תופעות וכוחות שהמצרף שלהם ייצר מציאות חדשה.חלק לא מבוטל מההסברים של איל הם גורמים עקיפים בעלי השפעה זניחה אם בכלל, כמו הקשר בין שיטת פעולות הטרור לתוצאות הבחירות. איל רואה בכל דבר כוח משפיע, גם אם זניח, על מהלכים משמעותיים וחשובים בעולם.

איל גם מייחס חשיבות רבה לאנשים פרטיים. חלק גדול מהדוגמאות המובאות בספר הינם שיחות עם אנשים פשוטים, פועלים, חקלאים, עיתונאים, בעלי הון, אנליסטים ועוד. דרך הסיפורים האישיים איל מציג בצורה אינדוקטיבית את תמונת המצב. העובדה שהוא מייחס חשיבות לסיפורם של אנשים פרטיים כדרך להבין את המציאות מלמדת אף היא על גישתו הפלורליסטית. *"המדיום החדש [האינטרנט והרשתות החברתיות] קבע כי לכל אדם יש קול ומה שחשוב הוא תחושת הנוחות והמעורבות של כל אדם בסביבת הרשת – ולעזאזל העובדות. זה היה המסר. והמסר יצר מציאות."* [[4]](#footnote-4)

יחסו של איל אל הגלובליזציה היא אל תופעה חזקה וחיובית החובקת את העולם ומקדמת אותו לשגשוג. אמנם לא בצורה שווה ולא בצורה גורפת, אבל בהסתכלות על האנושות בכללה איל רואה בגלובליזציה תופעה חיובית ביסודה: *"העולם התהפך. ממציאות שבמסגרתה הרוב חיים בדלות ובערות, אל מציאות שבה רק מיעוט עדיין סובלים מתופעות אלו."*[[5]](#footnote-5) איל אינו חוסך ביקורת קשה נוכח תופעות שליליות רבות הבאות עם הגלובליזציה, ואף הקדיש לכך פרק שכותרתו "הצד האפל של הגלובליזציה", אך הוא מתייחס לתופעות שליליות אלו כתופעות לוואי שיש לתקן כדי למזער אותן וליהנות מהיתרונות המשמעותיים שהגלובליזציה מביאה. *"הגלובליזציה היא ספינת פאר שמסתירה סודות מלוכלכים בסיפון התחתון ובחדר המכונות."* [[6]](#footnote-6)

העובדה שהמחבר הקדיש את הפרק שלפני האחרון בספרו "הקרב על הקדמה" לתיקון הבעיות שמביאה איתה הגלובליזציה מדגימה היטב את יחסו כפי שתואר לעיל. הוא נותן מרשם מפורט של דברים הנדרשים להתבצע במישורים השונים של החיים הפוליטיים, החברתיים, הכלכליים והמשפטיים. פרק זה לא רק מראה את יחסו האוהד לגלובליזציה, אותה מבקש לרפא מתחלואיה, אלה שוב את הגישה הפלורליסטית שבה אוחז. התיקון נדרש בכל מישורי הקיום הציבורי מכיוון שאיל רואה כוח גם בכלכלה, גם בפוליטיקה, גם במשפט בינלאומי וגם במוסדות חברתיים.

הביקורת הראשונה אותה אסקור נכתבה בעיתון הארץ על ידי דני גוטווין.[[7]](#footnote-7) עיקרי הביקורת של גוטווין נוגעים בעובדה שאיל מתעלם מסדרים פוליטיים וחברתיים שיכולים למתן ולהבריא את תחלואי הגלובליזציה. הוא מצביע על כך שאיל מתעלם מהאפשרות לחזור למדינת רווחה. מדינת רווחה יכולה להוביל למדיניות כלכלית חברתית שתעקר את הפערים שהגלובליזציה מייצרת. המהפך של 1977 הוא נקודת המפנה במודל הישראלי לדידו של גוטווין, והוא תוקף את איל שהתעלם מנקודת מפנה פוליטית זו כאירוע המרכזי בהבראת המשק הישראלי.

בעיקרה ביקורת זו גם היא נכתבת מתוך גישה פלורליסטית הרואה בשינוי במדיניות החברתית-כלכלית כמשפיע המרכזי על החברה. גוטווין אינו חולק על מוקדי הכוח בחברה ואף מציין ששינויים במדיניות הכלכלית-חברתית בוצעו בגלל החשש מתסיסה חברתית ועליית תנועת הפנתרים השחורים. כלומר לציבור יש כוח המשפיע על הפוליטיקה כדי שזו תסדיר את המדיניות הכלכלית שתיטיב עמו. מאמר הביקורת הזה מאמצת גישה מחקרית דומה לזו של הספר, אך נקודת המבט שלה שונה מזו של המחבר ועל כך נסובה הביקורת.

הביקורת השנייה אותה אסקור פורסמה בעיתון הארץ על ידי משה בן עטר. [[8]](#footnote-8) עיקר ביקורתו של בן עטר תוקפת את הספר של איל בכך שהוא אמנם מצביע על הכשלים שבגלובליזציה אך אינו מציע פתרון ממשי. בן עטר טוען שאיל מציע "אקמול כדי לרסן את תאוות הבצע שלה", דהיינו פתרון שאינו שונה מהפרדיגמה שהולידה את רעיון הגלובליזציה. הביקורת של בן עטר חותרת תחת הנחת היסוד הבסיסית של איל מכיוון שבן עטר מאמין שהפתרון לבעיות המוצגות בספר ניתן לממש רק באמצעות **שינוי משמעותי במבנה הכלכלי**. בן עטר מאמץ **גישה מרקסיסטית** וטוען ש *"הטבע האנושי אינו משתנה. בשיטה הכלכלית שהיא פועלת לפיה, חיזוק האגואיזם אינו מביא לחברה הגונה יותר."* הוא ממשיך וטוען ש*"כדי שהשיטה תשתנה צריך לחולל שינוי במחשבתם של בני האדם. בראש ובראשונה עליהם להפנים את העובדה שהכלכלה משרתת את האדם ולא להפך."* כלומר סדר התנועה הוא שינוי בסדר הכלכלי שיוביל לשינוי בסדר החברתי. ההוויה קובעת את התודעה. בן עטר מסכם באומרו *"בלי שינוי השיטה הכלכלית לא יתמתנו הפערים."*

כפי שנכתב לעיל, נדב איל מאמץ גישה פלורליסטית בספרו כדי לתאר את תופעת הגלובליזציה. אם היינו מאמצים **גישה מרקסיסטית**, כפי שמציע בן עטר, ניתן היה לתאר את הגלובליזציה כפועל יוצא של הכלכלה ותופעות המשנה שלה כולם היו פועל יוצא של המצב החומרי-הכלכלי. תחת כותרת אחרת: 'גלובליזציה – כסף מסובב את העולם' ניתן לתאר איך הקפיטליזם המחפש צמיחה מתמדת והגדלת ההון תר אחר שווקים חדשים בלא הרף ולכן שאף לשכלל את אמצעי התחבורה כדי לנצל פערי שווקים במדינות ויבשות אחרות. כך גם האינטרנט והטלפון החכם שינו ועיצבו את תרבות הצריכה במערב והשפיעו על הדרך שבה המערב תופס את העולם. ההוויה קובעת את התודעה. אדם מערבי האוחז בטלפון חכם המחובר לאינטרנט מרגיש שהעולם שוויוני ופתוח, אבל מתעלם מהניצול של מדינות עולם שלישי כדי לייצר את המכשיר שבידו, ובכך מייצר ניכור מוסרי. עצם הניצול של פערים מובנים בין מדינות שונות הביא עמו פגיעה וניצול של מעמדי פועלים בעולם השלישי תוך שהוא גוזל ממעמדות הביניים במדינות המפותחות את פרנסתם בשל העתקת מפעלי הייצור להודו ולמזרח אסיה. בשל החשיפה לעושר ולאפשרויות הכלכליות במערב המפותח החלה הגירה המונית ממזרח ומדרום לצפון ולמערב. המפגש בין מהגרים המחפשים להטיב את מצבם עם מעמד ביניים מעורער הוא שהביא לעליית הימין הקיצוני.

בפריזמה של הגישה מרקסיסטית ניתן גם לתאר שהסיבה לברקזיט נעוץ בכך שבריטניה מבקשת להתנתק מהאיחוד שלהבנתה מרע את מצבה הכלכלי, משום שהיא אחת הכלכלות המובילות באירופה. אזרחי בריטניה מרגישים שהם נותנים יותר מאשר מקבלים מהאיחוד ברמה הכלכלית ולכן מבקשים להתנתק מהאיחוד. דבר דומה הוביל את ארה"ב לבחור בדונלד טראמפ שהבטיח "לעשות את אמריקה גדולה שוב". הסנטימנט האמריקאי שהוביל לשלטון טראמפ מונע מכך שמעמד הביניים האמריקאי מרגיש מאוים כלכלית, חושש לפרנסתו ומוכן לעשות הכל כדי לדאוג לעצמו. ההוויה של מעמד ביניים המאבד את אחיזתו בכלכלה צומחת, בעלייה בשכר ובעושר כלכלי מעצבת את התודעה שאמריקה לא צריכה להיות "השוטר של העולם" וצריכה בראש וראשונה לדאוג לעצמה. התוצאה היא בחירתו של טראמפ.

1. איל, נ' (2018), **המרד נגד הגלובליזציה**, ראשון לציון: ידיעות אחרונות - עמוד 33 [↑](#footnote-ref-1)
2. שם - עמוד 273 [↑](#footnote-ref-2)
3. איל, נ' (2018), **המרד נגד הגלובליזציה**, ראשון לציון: ידיעות אחרונות - עמוד 315 [↑](#footnote-ref-3)
4. שם - עמוד 314 [↑](#footnote-ref-4)
5. שם - עמוד 50 [↑](#footnote-ref-5)
6. שם- עמוד 51 [↑](#footnote-ref-6)
7. גוטווין, ד. **"המרד נגד הגלובליזציה": כך קולע נדב איל לטעמו של מעמד הביניים הישראלי**. הארץ 25.07.2018 [↑](#footnote-ref-7)
8. בן עטר, מ. **החדש של נדב איל: גם עיתונאי טוב יכול לייצר ספר שטחי.** הארץ 18.06.2018 [↑](#footnote-ref-8)